Valiant se nuutste album, Nagrit, het baie goeie kommentaar van resensente en musiekaanhangers gekry, en hy beskou dit as sy beste een tot nou. “Ek het baie lank aan die liedjies gewerk voor dit ’n samehangende geheel gevorm het en ons dit studio toe kon vat. Elke liedjie is soos ’n kortfilm, geset op die musiek waarvan ek hou – country-soul en blues.” Valiant erken dat hy ewe veel van al die snitte op die album hou, maar dat Dubbel en Dwars, Vrydag in die Vrystaat en Bitter Wind die lekkerstes is om lewendig voor ’n gehoor te speel.
Vir aanhangers wat reeds Nagrit sat geluister het, is daar moontlik goeie nuus. “Ek het toevallig onlangs gemerk dat ek reeds weer ’n hele paar nuwe liedjies het, so miskien moet ek maar eersdaags my planne agtermekaar kry en studiotyd bespreek,” vertel Valiant. Alhoewel hy altyd soos die kalmte vanself lyk en so stil-stil sy ding in die bedryf doen, sou Valiant sy lewe en menswees nie noodwendig as rustig beskryf nie.
“Soos ’n mens ouer raak, raak die lewe al hoe meer gekompliseerd. Gelukkig het ek die musiek om my stresvlakke mee te temper.”
Valiant groet ons met drie dinge wat hy dink jy nie sonder kan gaan fees nie: “‘n Ekstra sonbril, ’n ‘beanie’ en ’n waterbottel”. Hierdie man weet van fees, so ek dink ons kan maar sy woord vertrou.